# 3.1. Recomendacións de uso

# Orientacións e recomendacións de uso

Algunhas recomendacións para o uso deste recurso na aula son:

## Recursos materiais necesarios

Ao longo deste REA o alumnado vai precisar facer uso de ferramentas dixitais que se atopan no equipamento Abalar/eDixgal:

- Procesador de textos.
- Xerador de códigos QR.
- Programas de retoque e edición de imaxe

Ademais será fundamental o emprego de recursos en papel como o caderno do alumno, fichas descargables imprimibles e papel para facer murais.

## Proposta de agrupamentos para actividades grupais

Ao longo deste REA son constantes as propostas de traballo grupal por parte do alumnado. Recoméndanse sempre grupos de catro xa que é un número que encaixa moi ben pensando nos agrupamentos dos diferentes retos propostos. En calquera caso é decisión do profesorado empregar grupos de diferente número ao longo das fases 2 e 3.

Para as fases 4 e 5 recoméndase que os grupos sexan de catro xa que se parte dun esquema que inclúe ese número de profesionais relacionados co mundo da radio:

- Xornalistas.
- Filólogos e filólogas.
- Historiadores e historiadoras.
- Deseñadores e deseñadoras.
- Xeógrafos e xeógrafas.

Estes roles propostos deben ser tomados con flexibilidade tendo en conta as seguintes recomendacións:

- Os roles non son fixos: ao longo das diferentes fases dos retos o alumnado debe rotar e, na medida do posible achegarse a todos.
- Unha persoa nunca debe estar inactiva, se o seu rol non ten tarefa nese momento é recomendable que reforce outro que si o ten. Por exemplo: os locutores e locutoras poden apoiar o traballo de xornalistas nas fases iniciais.

## Produtos finais

Os produtos finais que aparecen no REA son orientativos: podemos modificar o os formatos das diferentes partes en función das realidades do noso contexto de traballo.

Trátase de que o profesorado escolla e decida en función das súas necesidades e/ou preferencias tratando de respectar a filosofía da proposta, é dicir, adquirir e mobilizar os coñecemento e habilidades precisas tanto a nivel lingüístico como tecnolóxico que lle permitan elaborar os produtos propostos.

Os produtos finais deberían ser difundidos a través da web do centro.

## Enfoque multinivel do reto

Propóñense actividades multinivel que o alumnado pode seleccionar en función das súas habilidades ou intereses. É competencia do profesorado orientar e recomendar unha ou outra proposta en función da información que ten sobre o seu alumnado.

A pesar de que a proposta principal será a de empregar a plataforma dixital Agueiro, propoñemos outras opcións en formatos diferentes:

1. Un mural en cartolina DIN-A3 na que recollamos toda a información da nosa proposta de concello. Os murais poderanse pendurar nos corredores do centro para a súa difusión.
2. Unha gravación en vídeo presentando o noso proxecto a través da voz de cada unha das persoas do grupo. Poderase subir á web do centro ou aula virtual para a súa difusión coa comunidade educativa.
3. Un pódcast feito en grupo e gravado na aula, na radio ou no polo creativo. Poderase subir á web do centro ou aula virtual para a súa difusión coa comunidade educativa.

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)